漳南示義軍寄邑人譚野臣
作者：曾淵子
朝代：宋

paragraphs: 漳州城南烟霧深，漳州城北氛氣侵。
憶從奸邪賣和議，漢廷君臣愁至今。
乘輿播遷天地怒，殘軍掩泣眠星霧。
黄金無收白骨多，指點枯骸擬親故。
昨夜羽書如電飛，報道三城又被圍。
皇家恩深重如山，英雄奮起披鐵衣。
萬人同心猛如虎，關山震動撾鼙鼓。
百戰須當百勝歸，凱歌唱滿中原土。
論功賞爵將憲章，汾陽異姓封侯王。
鞠躬盡瘁固常事，願教一湧殲豺狼。
莫上高樓偶長望，壯懷忽忽思鄉丈。
琴臺落日私語時，丹心耿耿今能忘。
惜君忠義老無官，山河破裂泪欲乾。
衰容未畫麒麟閣，目盡故園心轉酸。